**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**7 ДУГААР САРЫН 02-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| ***1*** | ***Хуралдааны товч тэмдэглэл*** | 1-6 |
| ***2*** | ***Дэлгэрэнгүй тэмдэглэл*** | 7-24 |
| 1.**Монгол Улсын Үндсэн хуульд оруулах нэмэлт, өөрчлөлтийн төсөл** */Улсын Их Хурлын гишүүн Д.Лүндээжанцан нарын 62 гишүүн 2019.06.06-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төрийн байгуулалтын байнгын хороонд хүргүүлнэ/* | 7-24 |

**Монгол Улсын Их Хурлын 2019 оны хаврын ээлжит чуулганы**

**Аюулгүй байдал, гадаад бодлогын байнгын хорооны**

**7 дугаар сарын 02-ны өдөр /Мягмар гараг/-ийн хуралдааны**

**товч тэмдэглэл**

Аюулгүй байдал, гадаад бодлогын байнгын хорооны дарга Т.Аюурсайхан ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 10 цаг 16 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй:**О.Баасанхүү, Б.Наранхүү,**Н.Номтойбаяр,**Я.Санжмятав,**О.Содбилэг, Ц.Цогзолмаа;*

*Тасалсан: Л.Болд.*

***Нэг. Монгол Улсын Үндсэн хуульд оруулах нэмэлт, өөрчлөлтийн төсөл*** */Улсын Их Хурлын гишүүн Д.Лүндээжанцан нарын 62 гишүүн 2019.06.06-*ны *өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төрийн байгуулалтын байнгын хороонд хүргүүлнэ/*

Хэлэлцэж буй асуудалтай холбогдуулан Улсын Бага Хурлын гишүүн, Улсын Их Хурлын гишүүн асан Ц.Товуусүрэн, Ардын Их Хурлын депутат, Улсын Бага Хурлын гишүүн асан Р.Хатанбаатар, Монгол Улсын гавьяат хуульч Н.Лувсанжав, Захиргааны хэргийн давж заалдах шатны шүүхийн шүүгч, хууль зүйн ухааны доктор Ц.Цогт, Монгол Улсын Их Сургуулийн Хууль зүйн сургуулийн эрдэмтэн, нарийн бичгийн дарга, профессор, хууль зүйн ухааны доктор А.Бямбажаргал, Монгол Улсын Их сургуулийн Хууль зүйн сургуулийн багш, хууль зүйн ухааны доктор О.Мөнхсайхан, Удирдлагын академийн Эрх зүйн танхимын дэд профессор, хууль зүйн ухааны доктор Д.Сүнжид нар оролцов.

Хуралдаанд Улсын Их Хурлын Тамгын газрын Ерөнхий нарийн бичгийн дарга Л.Өлзийсайхан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Гандиймаа, Б.Баярсайхан нар байлцав.

Төслийн хоёр дахь хэлэлцүүлэгтэй холбогдуулан Улсын Их Хурлын гишүүн Б.Энх-Амгалан, С.Батболд нарын тавьсан асуултад Улсын Их Хурлын гишүүн, Монгол Улсын Үндсэн хуульд оруулах нэмэлт, өөрчлөлтийн төслийн эхийг баригч Д.Лүндээжанцан, Улсын Их Хурлын гишүүн, ажлын хэсгийн ахлагч Ө.Энхтүвшин нар хариулж, тайлбар хийв.

Байнгын хорооны дарга Т.Аюурсайхан Монгол Улсын Их Хурлын чуулганы хуралдааны дэгийн тухай хуулийн Монгол Улсын Үндсэн хуульд оруулах нэмэлт, өөрчлөлтийн төслийг хэлэлцэхтэй холбогдох заалтыг уншиж танилцуулав.

*Монгол Улсын Үндсэн хуульд оруулах нэмэлт, өөрчлөлтийн төслийн талаарх зарчмын зөрүүтэй саналын томьёоллоор санал хураалт явуулав.*

Улсын Их Хурлын гишүүн Б.Энх-Амгалан “Төслийн 3 дугаар зүйлийн 13 дахь хэсэг буюу Жардугаар зүйлийн 2, 3 дахь хэсгийг доор дурдсанаар өөрчлөн найруулах:

2.Аймаг, нийслэлийн Засаг даргыг аймаг, нийслэлийн Төлөөлөгчдийн Хурлаас нэр дэвшүүлж Ерөнхий сайд, Сум, дүүргийн Засаг даргыг сум, дүүргийн иргэдийн Төлөөлөгчдийн Хурлаас нэр дэвшүүлэн харьяалах аймаг, нийслэлийн Засаг дарга, Баг, хорооны Засаг даргыг харьяалах сум, дүүргийн Засаг дарга тус тус дөрвөн жилийн хугацаагаар томилно.

3.Ерөнхий сайд аймаг, нийслэлийн Засаг даргад нэр дэвшигчийг, аймаг нийслэлийн Засаг дарга, сум дүүргийн Засаг даргад нэр дэвшигчийг томилохоос татгалзвал энэ зүйлд заасан журмаар дахин нэг удаа нэр дэвшүүлж Ерөнхий сайд түүнд харьяалах аймаг, нийслэлийн Засаг даргаас тус тус томилно.” гэсэн санал гаргаж, саналын үндэслэлээ тайлбарлав.

Улсын Их Хурлын гишүүн Д.Лүндээжанцан санал хураалтыг гар өргөж, илээр хураалгая гэсэн горимын санал гаргав. /10:42/

**Т.Аюурсайхан:** Улсын Их Хурлын гишүүн Д.Лүндээжанцангийн гаргасан санал хураалтыг гар өргөж, илээр хураалгая гэсэн горимын саналыг дэмжье гэсэн **санал хураалт явуулъя.**

**Зөвшөөрсөн 12**

**Татгалзсан 0**

**Бүгд 12**

**100 хувийн саналаар горимын санал дэмжигдсэн тул санал хураалтыг гар өргөж, илээр явуулахаар болов.**

**Т.Аюурсайхан: *1.*Өргөн баригдсан төслийн** Жардугаар зүйлийн 2, 3 дахь хэсэг:

“2.Аймаг нийслэлийн Засаг даргыг аймаг, нийслэлийн Төлөөлөгчдийн Хурлаас нэр дэвшүүлж Ерөнхий сайд, баг, хорооны Засаг даргыг харьяалах сум, дүүргийн Засаг дарга тус тус 4 жилийн хугацаагаар томилно. Ерөнхий сайд аймаг, нийслэлийн Засаг даргад нэр дэвшигчийг томилохоос татгалзвал энэ зүйлд заасан журмаар дахин нэг удаа нэр дэвшүүлж Ерөнхий сайд томилно.

3.Сум, дүүргийн засаг даргыг тухайн нутаг дэвсгэрийн иргэд 4 жилийн хугацаагаар сонгож, аймаг, нийслэлийн засаг дарга 15 хоногийн дотор батламжилна. Сум, дүүргийн Засаг даргын сонгуулийн журмыг хуулиар тогтооно.” гэсэн саналыг дэмжье гэсэн **санал хураалт явуулъя.**

**Зөвшөөрсөн 10**

**Татгалзсан 2**

**Бүгд 12**

83.3 хувийн саналаар буюу 2/3-оор санал дэмжигдлээ.

**Т.Аюурсайхан: Улсын Их Хурлын гишүүн Б.Энх-Амгалангийн гаргасан,** Төслийн 3 дугаар зүйлийн 13 дахь хэсэг буюу Жардугаар зүйлийн 2, 3 дахь хэсгийг доор дурдсанаар өөрчлөн найруулах:

2.Аймаг, нийслэлийн Засаг даргыг аймаг, нийслэлийн Төлөөлөгчдийн Хурлаас нэр дэвшүүлж Ерөнхий сайд, Сум, дүүргийн Засаг даргыг сум, дүүргийн иргэдийн Төлөөлөгчдийн Хурлаас нэр дэвшүүлэн харьяалах аймаг, нийслэлийн Засаг дарга, Баг, хорооны Засаг даргыг харьяалах сум, дүүргийн Засаг дарга тус тус дөрвөн жилийн хугацаагаар томилно.

3.Ерөнхий сайд аймаг, нийслэлийн Засаг даргад нэр дэвшигчийг, аймаг нийслэлийн Засаг дарга, сум дүүргийн Засаг даргад нэр дэвшигчийг томилохоос татгалзвал энэ зүйлд заасан журмаар дахин нэг удаа нэр дэвшүүлж Ерөнхий сайд түүнд харьяалах аймаг, нийслэлийн Засаг даргаас тус тус томилно гэсэн **саналыг** дэмжье гэсэн **санал хураалт явуулъя.**

**Зөвшөөрсөн 2**

**Татгалзсан 10**

**Бүгд 12**

**16.7 хувийн саналаар санал дэмжигдсэнгүй.**

Улсын Их Хурлын гишүүн Б.Энх-амгалан “Төслийн 1 дүгээр зүйлийн 5 дахь заалт буюу Дөчин зургадугаар зүйлийн 4 дэх хэсгийн төрийн албан хаагчийг улс төрийн шалтгаанаар ялгаварлан гадуурхах, сонгуулийн үр дүнгээр, эсхүл хуульд зааснаас бусад үндэслэлээр төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт хараат бус байна гэснийг хасах” гэсэн санал гаргаж, саналын үндэслэлээ тайлбарлав.

**Т.Аюурсайхан: *2.***Өргөн баригдсан төслийн Дөчин зургадугаар зүйлийн 4 дэх хэсгийн “4.Төрийн жинхэнэ албанд мэргэшсэн тогтвортой, хариуцлагатай байх, шатлан дэвших зарчимд үндэслэн төрийн албан хаагчийг улс төрийн шалтгаанаар ялгаварлан гадуурхах, сонгуулийн үр дүнгээр, эсхүл хуульд зааснаас бусад үндэслэлээр төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт хараат бус байна.” гэсэн саналыг дэмжье гэсэн **санал хураалт явуулъя.**

**Зөвшөөрсөн 11**

**Татгалзсан 1**

**Бүгд 12**

91.7 хувийн саналаар буюу 2/3-оор санал дэмжигдлээ.

**Т.Аюурсайхан: Улсын Их Хурлын гишүүн Б.Энх-Амгалангийн гаргасан,** Төслийн 1 дүгээр зүйлийн 5 дахь заалт буюу Дөчин зургадугаар зүйлийн 4 дэх хэсгийн төрийн албан хаагчийг улс төрийн шалтгаанаар ялгаварлан гадуурхах, сонгуулийн үр дүнгээр, эсхүл хуульд зааснаас бусад үндэслэлээр төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт хараат бус байна гэснийг хасах гэсэн  **саналыг** дэмжье гэсэн **санал хураалт явуулъя.**

**Зөвшөөрсөн 1**

**Татгалзсан 11**

**Бүгд 12**

**0.8 хувийн саналаар санал дэмжигдсэнгүй.**

Улсын Их Хурлын гишүүн Т.Аюурсайхан “Төслийн 3 дугаар зүйлийн 1 дэх хэсэг буюу Хорин нэгдүгээр зүйлийн 4 дэх хэсгийн “тогтолцоо” гэснийг хасах” гэсэн санал гаргаж, саналын үндэслэлээ тайлбарлав.

**Т.Аюурсайхан: *3.***Өргөн баригдсан төслийн Хорин нэгдүгээр зүйлийн 4 дэх хэсэг Улсын Их Хурлын сонгуулийн тогтолцоо журмыг хуулиар тогтооно. Улсын Их Хурлын ээлжит сонгууль явуулахын өмнөх 1 жилийн дотор Улсын Их Хурлын сонгуулийн тухай хууль батлах, түүнд нэмэлт, өөрчлөлт оруулахыг хориглоно гэсэн саналыг дэмжье гэсэн **санал хураалт явуулъя.**

**Зөвшөөрсөн 0**

**Татгалзсан 12**

**Бүгд 12**

**0.0 хувийн саналаар санал дэмжигдсэнгүй.**

**Т.Аюурсайхан: Улсын Их Хурлын гишүүн Т.Аюурсайханы гаргасан,** Төслийн 3 дугаар зүйлийн 1 дэх хэсэг буюу Хорин нэгдүгээр зүйлийн 4 дэх хэсгийн “тогтолцоо” гэснийг хасах гэсэн **саналыг** дэмжье гэсэн **санал хураалт явуулъя.**

**Зөвшөөрсөн 12**

**Татгалзсан 0**

**Бүгд 12**

100 хувийн саналаар буюу 2/3-оор санал дэмжигдлээ.

Улсын Их Хурлын гишүүн Н.Оюундарь “Төслийн 30.2 дээр Ерөнхийлөгчөөр 50 нас хүрсэн, сүүлийн 5-аас доошгүй жил эх орондоо байнга оршин суусан” гэж өөрчлөх гэсэн санал гаргаж, саналын үндэслэлээ тайлбарлав.

**Т.Аюурсайхан:** 4.Өргөн баригдсан төслийн Гучдугаар зүйлийн 2 дахь хэсэг Ерөнхийлөгчөөр 55 нас хүрсэн, сүүлийн 5-аас доошгүй жил эх орондоо байнга оршин суусан, Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэсэн саналыг дэмжье гэсэн **санал хураалт явуулъя.**

**Зөвшөөрсөн 7**

**Татгалзсан 5**

**Бүгд 12**

**58.3 хувийн саналаар санал дэмжигдсэнгүй.**

Улсын Их Хурлын гишүүн Н.Оюундарийн гаргасан, “Төслийн 30.2 дээр Ерөнхийлөгчөөр 50 нас хүрсэн, сүүлийн 5-аас доошгүй жил эх орондоо байнга оршин суусан” гэж өөрчлөх гэсэн **саналыг** дэмжье гэсэн **санал хураалт явуулъя.**

**Зөвшөөрсөн 5**

**Татгалзсан 7**

**Бүгд 12**

**41.2 хувийн саналаар санал дэмжигдсэнгүй.**

**Т.Аюурсайхан: *4.***Өргөн баригдсан төслийн Гучдугаар зүйлийн 2 дахь хэсэг Ерөнхийлөгчөөр 55 нас хүрсэн, сүүлийн 5-аас доошгүй жил эх орондоо байнга оршин суусан, Монгол Улсын уугуул иргэнийг 6 жилийн хугацаагаар зөвхөн 1 удаа сонгоно гэсэн саналыг дэмжье гэсэн дахин **санал хураалт явуулъя.**

**Зөвшөөрсөн 7**

**Татгалзсан 5**

**Бүгд 12**

**58.3 хувийн саналаар санал дэмжигдсэнгүй.**

Улсын Их Хурлын гишүүн Н.Оюундарийн гаргасан, “Төслийн 30.2 дээр Ерөнхийлөгчөөр 50 нас хүрсэн, сүүлийн 5-аас доошгүй жил эх орондоо байнга оршин суусан” гэж өөрчлөх гэсэн **саналыг** дэмжье гэсэн дахин **санал хураалт явуулъя.**

**Зөвшөөрсөн 5**

**Татгалзсан 7**

**Бүгд 12**

**41.2 хувийн саналаар санал дэмжигдсэнгүй.**

Улсын Их Хурлын гишүүн А.Ундраа “Төслийн Тавин нэгдүгээр зүйлийн 3-т Улсын дээд шүүхийн шүүгчээр хууль зүйн дээд боловсролтой, хуульчийн мэргэжлээр 15-аас доошгүй жил ажилласан, анхан шатны буюу давж заалдах шатны шүүхэд 6-аас доошгүй жил ажилласан, 40 нас хүрсэн гэж шалгуур дээр нь нэмэх” гэсэн санал гаргаж, саналын үндэслэлээ тайлбарлав.

**Т.Аюурсайхан: *5.***Өргөн баригдсан төслийн Тавин нэгдүгээр зүйлийн 3. Хууль зүйн дээд боловсролтой, хуульчийн мэргэжлээр 5-аас доошгүй жил ажилласан, 30 нас хүрсэн Монгол Улсын иргэнийг анхан шатны шүүгчээр томилно. Давж заалдах шатны шүүхийн шүүгч нь тухайн шүүн таслах ажлын төрлөөр дагнан анхан шатны шүүхэд 6-аас доошгүй жил шүүгчээр ажилласан байна. Улсын дээд шүүхийн шүүгчээр хууль зүйн дээд боловсролтой, хуульчийн мэргэжлээр 15-аас доошгүй жил ажилласан, 40 нас хүрсэн, Монгол Улсын иргэнийг 12 жилийн хугацаагаар зөвхөн 1 удаа томилно гэсэн саналыг дэмжье гэсэн **санал хураалт явуулъя.**

**Зөвшөөрсөн 9**

**Татгалзсан 2**

**Бүгд 11**

81.8 хувийн саналаар буюу 2/3-оор санал дэмжигдлээ.

Улсын Их Хурлын гишүүн А.Ундраагийн гаргасан, “Төслийн Тавин нэгдүгээр зүйлийн 3-т Улсын дээд шүүхийн шүүгчээр хууль зүйн дээд боловсролтой, хуульчийн мэргэжлээр 15-аас доошгүй жил ажилласан, анхан шатны буюу давж заалдах шатны шүүхэд 6-аас доошгүй жил ажилласан, 40 нас хүрсэн” гэж шалгуурыг нэмэх гэсэн **саналыг** дэмжье гэсэн **санал хураалт явуулъя.**

**Зөвшөөрсөн 4**

**Татгалзсан 7**

**Бүгд 11**

**36.4 хувийн саналаар санал дэмжигдсэнгүй.**

Улсын Их Хурлын гишүүн Б.Бат-Эрдэнэ “Төслийн Хорин нэгдүгээр зүйлийн 4 дэх заалт, Улсын Их Хурлын сонгуульд нам, эсхүл иргэн бие даан нэр дэвшүүлж оролцоно” гэсэн санал гаргаж, саналын үндэслэлээ тайлбарлав.

**Т.Аюурсайхан: *6.***Өргөн баригдсан төслийн Хорин нэгдүгээр зүйлийн 4, Улсын Их Хурлын сонгуулийн журмыг хуулиар тогтооно. Улсын Их Хурлын ээлжит сонгууль явуулахын өмнөх нэг жилийн дотор Улсын Их Хурлын сонгуулийн тухай хууль батлах, түүнд нэмэлт, өөрчлөлт оруулахыг хориглоно гэсэн саналыг дэмжье гэсэн **санал хураалт явуулъя.**

**Зөвшөөрсөн 5**

**Татгалзсан 6**

**Бүгд 11**

**45.4 хувийн саналаар санал дэмжигдсэнгүй.**

**Улсын Их Хурлын гишүүн** Б.Бат-Эрдэнийн **гаргасан,** “Төслийн Хорин нэгдүгээр зүйлийн 4 дэх заалт, Улсын Их Хурлын сонгуульд нам, эсхүл иргэн бие даан нэр дэвшүүлж оролцоно” гэсэн **саналыг** дэмжье гэсэн **санал хураалт явуулъя.**

**Зөвшөөрсөн 5**

**Татгалзсан 6**

**Бүгд 11**

**45.4 хувийн саналаар санал дэмжигдсэнгүй.**

Улсын Их Хурлын гишүүн Б.Бат-Эрдэнэ “Төслийн Зургадугаар зүйлийн 2 дахь заалтад байгалийн баялаг төрийн өмч гэснийг ард түмний өмч гэж өөрчлөх” гэсэн санал гаргаж, саналын үндэслэлээ тайлбарлав.

Дээрх санал нь өргөн баригдсан төсөлд хөндөөгүй заалт тул санал хураалт явуулах боломжгүй талаар Байнгын хорооны дарга Т.Аюурсайхан тайлбар хийж, санал хураалт явуулаагүй болно.

**Т.Аюурсайхан:** Монгол Улсын Үндсэн хуульд оруулах нэмэлт, өөрчлөлтийн төслийн хоёр дахь хэлэлцүүлгийг дэмжье гэсэн санал хураалт явуулъя.

Зөвшөөрсөн: 11

Татгалзсан: 0

Бүгд: 11

100 хувийн саналаар санал дэмжигдлээ.

**Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Төрийн байгуулалтын байнгын хорооны хуралдаанд танилцуулахаар тогтов.**

*Хуралдаан 1 цаг 32 минут үргэлжилж, 19 гишүүнээс 13 гишүүн ирж, 68.4 хувийн ирцтэйгээр 11 цаг 28 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Т.АЮУРСАЙХАН

Товч тэмдэглэл хөтөлсөн:

ХУРАЛДААН ЗОХИОН БАЙГУУЛАХ

ХЭЛТСИЙН РЕФЕРЕНТ Б.НАРАНТУЯА

**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**7 ДУГААР САРЫН 02-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Т.Аюурсайхан:** Байнгын хорооны эрхэм гишүүдийн энэ өдрийн амгаланг айлтгая.

Байнгын хорооны нийт гишүүдийн ирц 52.6 хувиар бүрдсэн тул Аюулгүй байдал, гадаад бодлогын байнгын хорооны 2019 оны 7 дугаар сарын 02-ны өдрийн хуралдаан нээснийг мэдэгдье.

Хэлэлцэх асуудлыг танилцуулъя. Нэг асуудал байгаа.

**Нэг. Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай.**

Санал, дүгнэлтээ Төрийн байгуулалтын байнгын хороонд хүргүүлэх ёстой байгаа. Ингээд хэлэлцэх асуудалдаа оръё.

Ажлын хэсгийн гишүүдийг танилцуулъя. Монгол Улсын гавьяат хуульч Н.Лувсанжав, Захиргааны хэргийн давж заалдах шатны шүүхийн шүүгч, хууль зүйн ухааны доктор Ц.Цогт, Монгол Улсын Их Сургуулийн Хууль зүйн сургуулийн эрдэмтэн, нарийн бичгийн дарга, профессор, хууль зүйн ухааны доктор А.Бямбажаргал. Ажлын хэсэг байраа эзлээрэй.

Ажлын хэсгийг оруулъя. Хууль зүйн байнгын хороон дээр ажлын хэсгийн гишүүд байгаа.

Монгол Улсын Үндсэн хуульд оруулах нэмэлт, өөрчлөлтийн төсөлтэй холбогдуулж хууль санаачлагчаас асуулт асуух гишүүд нэрсээ өгнө үү. Б.Энх-Амгалан гишүүнээр тасаллаа.

**Б.Энх-Амгалан:** Үндсэн хуультайгаар холбоотойгоор бид бас сонгогчид, иргэдтэйгээ нэлээн хэлэлцэж бас тэднийхээ санал, бодлыг нэлээн авсан. Хоёр удаа бид арга хэмжээ зохион байгуулж уулзсан.

Тэгээд уулзаж байх явцад нутгийн удирдлагын тогтолцоог боловсронгуй болгохтой холбоотой нэмэлт, өөрчлөлтийн асуудал дээр иргэд нэлээн шүүмжлэлтэй хандаж байна. Нэлээн олон захиа ирсэн. Энэ дээр юу вэ гэхээр нутгийн өөрөө удирдах байгууллагын эрх зүйн байдлыг тодорхойлох 59.2 дээр сум, дүүргийн иргэдийн Төлөөлөгчдийн Хурал хуулиар тогтоосон хязгаарын хүрээнд өмчийн болон татвар тогтоох эрхтэй байна гэдэг энэ заалтыг.

Мөн бүх шатны Засаг даргыг томилох, огцруулах журмыг тодорхойлох гэдэг заалтын 60.3 дээр сум, дүүргийн Засаг даргыг тухайн нутаг дэвсгэрийн иргэд 4 жилийн хугацаагаар сонгож аймаг, нийслэлийн Засаг дарга 15 хоногийн дотор батламжилна гэсэн энэ заалт хоёрыг их эсэргүүцэж байна.

Энэ болохгүй ээ. Аймгийн Засаг даргадаа удирдагдахаа байчихна, дүүргийн Засаг дарга чинь нийслэлийн Засаг даргадаа удирдагдахаа байчихна. Чи намайг томилоогүй. Би ард түмнээсээ сонгогдсон гээд ингээд явчихна. Тэр дундаа сум дээр бүр осолтой. Ах, дүү олонтой айлуудын хүмүүс нь одоо ингээд сумын Засаг дарга, иргэдийн Нийтийн Хурлын дарга, Тамгын дарга, нягтлан, нярав болчихдог юм аа. Энэ бол нийтлэг байгаа зарчим.

Тийм учраас тэд нарт өмчийн эрх, татварын эрх олгоод сонгодог байж болохгүй. 330 бие даасан ханлигууд гарч ирнэ шүү. Энэ чинь холбооны улсын тогтолцоо болно шүү. Энэ бол дээрээсээ удирдлагатай байж болохгүй. Энийг онцгой анхаар гэж манай иргэд хэлсэн юм. Энэ дээр өөрчлөлт орох уу? Энийг өөрчлөлт оруулахгүй бол бас болохгүй шинжтэй юм байна гэж ингэж асууж байна.

Хоёр дахь асуудал. Төрийн албан хаагчдыг ялгаварлан гадуурхах, төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт, хараат бус байна гэсэн энэ юмыг Үндсэн хуульд төрийн албан хаагчдыг оруулах нь Үндсэн хуулиар баталгаажуулах гээд байна. Дархлаажуулах гээд байна. Тэртэй тэргүй Төрийн албаны тухай хууль байж байгаа. Түүгээрээ одоо зохицуулагдаж болж байгаа.

Үндсэн хууль дээр аваачиж ингээд заачхаар Монгол Улсын Үндсэн хуульд би дархан эрхтэй гээд тэнд чинь ховхордоггүй хэдэн хүнтэй болно. Төрийн ажлыг явуулахад их хүнд болно. Тийм учраас энэ заалтаа та нар авч хаяад, төрийн алба бол тогтвортой байна гэдэг зарчим байдаг л юм байгаа биз. Халах, чөлөөлөхийг хориглоно, хяналт тавих, хараат бус байна гээд энэ юмнууд яриад байхаар чинь энэ чинь болохгүй гэдэг ийм хоёр юм хэлсэн юм. Энэ хоёр дээр нэг хариу өгөөч ээ.

**Т.Аюурсайхан:** Д.Лүндээжанцан гишүүн хариулъя.

**Д.Лүндээжанцан:** Өнгөрсөн Баасан гарагт Их тэнгэрт Улсын Их Хурлын тавин хэдэн гишүүн оролцоод 48 гишүүн иргэдийн саналуудыг сонссон саналынхаа тухай багцалж мэдээлэл хийсэн.

Энэ үед Б.Энх-Амгалан гишүүний яригдсан саяын асууж байгаа асуултууд хөндөгдөж яригдсан. Татвар тогтоохтой холбоотой асуудлыг бид бүхэн. Тэгээд манай ажлын хэсэг Баасан, Бямба, Ням гарагуудад ажиллаж өчигдөр Монгол Ардын Намын бүлгээр хэлэлцүүлж ингээд томьёоллуудыг дэмжсэн байгаа.

Урьд шөнө манай Ө.Энхтүвшин гишүүнээр ахлуулсан ажлын хэсэг хуралдаж томьёоллуудыг эцэслэсэн.

Энэ дотор нутгийн өөрөө удирдах байгууллага нь аймаг, нийслэл, сум, дүүрэгт тухайн нутгийн иргэд нь нутаг дэвсгэрийн иргэдийн Төлөөлөгчдийн Хурал, баг, хороонд иргэдийн нийтийн хурал байна. Аймаг, нийслэл, сум, дүүргийн иргэдийн Төлөөлөгчдийн Хурал хуулиар тогтоосон хязгаарын хүрээнд өмчийн удирдлагыг хэрэгжүүлэх, татварын хувь хэмжээг тогтоох эрхтэй.

Нутгийн өөрөө удирдах байгууллагын чиг үүрэг төсвийн харилцааны зарчмыг тухайн нутаг дэвсгэрийн эдийн засаг, нийгмийн амьдралын тодорхой онцлогт нийцүүлэн хуулиар тогтоож болно гэдэг энэ томьёоллоор ярилцсан. Өөрөөр хэлбэл, энэ бол одоогийн байгаа хуулиудад ч байгаа.

Тийм учраас татварт шинээр тогтоож байгаа зүйл биш, татварын хувь хэмжээг тогтоох нь иргэдийн хуралд байгаа юм. 15 татварын асуудал байна. Одоо энд голдуу төлбөр хураамжтай холбоотой. Төлбөр, хураамж, албан татвар гурав чинь нийлээд татварыг бүрдүүлж байгаа. Энэ хүрээнд Үндсэн хуулийн ямар нэгэн зөрчил, суурь зарчмыг зөрчсөн зөрчил байхгүй гэж ингэж үзэж байгаа юм.

Хоёр дахь асуудлын тухайд одоо сумын Засаг даргыг иргэд, тухайн нутаг дэвсгэрийн иргэд сонгох асуудлыг манай сая олон нийтийг сонссон өмнөх үе шатуудад одоо бараг 80, 90 хувь нь дэмжсэн санал ирүүлсэн. Гишүүдээс. Тэгээд энэ бол одоо энүүгээрээ явж байгаа. Хоёр удаагийн зөвлөлдөх санал асуулгын үед ороогүй. Дараагийн олон нийтийн хэлэлцүүлгийн үед 2017 онд энэ саналууд дэмжигдэж гараад тэгээд энэ асуудал урт удаан хугацаанд үргэлжилж сая энийг бас л дэмжсэн байгаа.

Харин дүүргийн Засаг даргыг сонгох асуудал бол бас ярвигтай асуудал. Тийм учраас энэ томьёоллыг одоо нээлттэй үлдээгээд. Х.Нямбаатар гишүүний өрөөнд бас тэр асуудлаараа одоо хуралдаж байна. Энийг зохицуулах гээд.

Засаг даргыг аймгийн Засаг дарга, иргэдээсээ сонгосон. Засаг даргыг зүгээр чөлөөлөөд, огцруулаад орны хүн тавьчихна гэдэг заалтыг хасаж байгаа. Оронд нь хуулиараа энийг зохицуулж өгнө. Өөрөөр хэлбэл сумын Засаг дарга таны хэлдгээрээ нөгөө нэг ханлиг болгохгүй байх.

Дээр нь олон түмний хяналт, иргэдийн Хурлын хяналт, аймгийн Засаг даргын хяналт, механизмууд төсвийн болон бусад асуудлууд. Дээр нь Захиргааны шүүх. Хууль зөрчсөн тохиолдолд зөвшүүлэхгүй байх. Хуулийн хашаанд байлгах асуудлыг нь органик хуулиар зохицуулж өгөхөөр ингэж зааж оруулж байна гэдгийг хэлье.

**Т.Аюурсайхан:** С.Батболд гишүүн асуулт асууя. Ажлын хэсэг дээр Р.Хатанбаатар Ардын Их Хурлын депутат, Улсын Бага Хурлын гишүүнээр ажиллаж байсан. Ц.Товуусүрэн Улсын Бага Хурлын гишүүн, Улсын Их Хурлын гишүүнээр ажиллаж байсан. О.Мөнхсайхан Монгол Улсын Их Сургуулийн Хууль зүйн сургуулийн багш, Хууль зүйн ухааны доктор гээд. За С.Батболд дарга.

**С.Батболд:** Гишүүдийн энэ өдрийн амгаланг айлтгая. Бид бас, сая гишүүд нэлээн явлаа л даа. Тойргууд дээрээ манай гишүүд сайн ажиллалаа.

Гишүүд маань бүгдээрээ саналаа нэгтгээд санал, дүгнэлтүүдээ ажлын хэсэгт хүргүүлээд өгчихсөн байгаа. Зүгээр явж байхад, ерөнхийдөө би нийтлэг уур амьсгалыг яаж харж байна вэ гэхээр нийгэмд дэмжих тал нь өндөр байна гэж. Ер нь дэмжиж байна. Энийг хийх нь зүйтэй. Их Хурлын гишүүдийнхээ энэ танилцуулгыг ингээд сонсож байхад ер нь ард иргэд маань хийх нь зүйтэй юм. Нөхцөл шаардлага нь одоо бүрдсэн байна гэдэг ийм зүйл давамгайлж байна гэж ингэж ойлгож байгаа юм.

Тэгэхдээ би энэ дээр нэг зүйлийг тодруулж янз бүрийн заалт руугаа орохгүйгээр ерөнхий зүйл тодруулах юм. Яагаад гэвэл тодорхой заалтуудаар ажлын хэсгүүд, за мөн Байнгын хороод, гишүүд, бүлгийн хурлаар дүгнэлтээр маш сайн яриад нэлээн одоо юу гэдэг юм бэ сайн шигшээд авлаа гэж ингэж ойлгож байгаа. Сайн ч ажиллаж байна.

Тэгэхдээ нэг ийм нийтлэг юм нь ер нь энэ нэг нам голлож одоо олонхийг бүрдүүлж байгаа үед та нар бол энийг бас одоо нийгмийн консенсус, зөвшилцөл, бусад намууд, нийгэм ард түмнээр ингэж хэлэлцүүлэх асуудлыг нэлээн тийм гүнзгий хийх ёстой. Энэ зөвшилцлийг бүрэн дүүрэн одоо хийж байж одоо батлах ёстой зүйл юмаа гэж.

Тэгээд энд улс төрийн намууд, иргэний нийгмийн төлөөллүүд, за мөн одоо Ерөнхийлөгчийн институт гээд олон зүйлүүд орно шүү дээ. Олон байгууллага. Энэ тал дээр зөвшилцөл, ойлголцол, ярилцлага бол яг доо сүүлийн энэ үед яаж хийгдсэн байна вэ? Ямар түвшинд хийгдэж байна вэ? Хийх нь зүйтэй гэж хэдийгээр байгаа ч гэсэн мэдээж хэрэг эсэргүүцэж байгаа тодорхой хэсэг байж таараа. 100 хувь ер нь байхгүй.

Тэгэхээр яг энэ зөвшилцөл, ойлголцол ямар түвшинд хийгдсэн байна вэ гэдгийг бас нэг ажлын хэсгээс тодруулмаар байгаа юм. Эхлээд.

**Т.Аюурсайхан:** Ө.Энхтүвшин дарга. Ажлын хэсгээ төлөөлж хариулна.

**Ө.Энхтүвшин:** Өнгөрсөн тав дахь өдөр 28-ны өдөр, 6 сарын 28-ны өдөр Улсын Их Хурлын гишүүд цуглаж ярьсан. Тэр бол тойрог дээрээ. О.Баасанхүү гишүүн ээ, жаахан түр яахгүй юм уу.

**Т.Аюурсайхан:** О.Баасанхүү гишүүн ээ. Энэ Улсын Их Хурлын чуулганы хуралдааны дэгийн тухай хуулийн 242-т Байнгын хорооны хуралдаанд тухайн Байнгын хороонд харьяалагддаг нийт гишүүдийн олонх хүрэлцэн ирсэн бол түүнийг Үндсэн хуульд оруулах нэмэлт, өөрчлөлтийн төслийг авч хэлэлцэхэд хүчин төгөлдөр ирцтэй гэж үзнэ гэж заасан байгаа.

Тэгээд энэ хуралдааны явц дундуур саад болж болохгүй ээ. Саад болж болохгүй. Та ирцдээ ор л доо. Ирцдээ ороод тэгээд үгээ хэлбэл хэл. Эсвэл энэ танхимаас гарах хэрэгтэй шүү дээ. Хэнээс даалгавар авч энд хүрэлцэн ирчхээд байгаад байгаа юм. Гадуур орой үдэш энд тэнд хүн амьтантай уулзаад ресторан, баараар явдаг тэр нөхдүүдээсээ даалгавар аваад хурал үймүүлж байна шүү дээ. Одоо гар гар. Хуралдааны танхимыг орхихыг шаардаж байна шүү.

**Ө.Энхтүвшин:** Тэр уулзалт дээр юу ярьсан бэ гэвэл хэлэлцэх эсэхээ шийдсэнээ, өөрөөр хэлэх юм бол нэгдүгээр хэлэлцүүлгээр тохирсон тэр 20 зүйл дээр ард иргэд, сонгогчид ямархуу байр суурьтай байна вэ гэдгийг гишүүд маань сонсоод ажилласан. Тэр дүнгээ ярьсан юм байгаа юм.

Энэ дээр ямар саналыг хэлсэн бэ гэхээр тэрэнд оролцсон гишүүд бүгдээрээ ард нийт бол дэмжиж байна. Сонгогчид дэмжиж байна. Үндсэндээ дэмжиж байна. Энийгээ харин одоо батлах нь зүйтэй. Олон жил одоо ярилаа. Долоон удаа. Үүний өмнө долоон удаа оролдлого хийсэн байна. Тэр бүр дээр дандаа ард нийтийн, олон нийтийн, сонгогчдын санал аваад байдаг аваад байдаг. Тэгсэн хэрнээ ямар нэгэн хариу өгдөггүй ийм байдал байж болохгүй ээ. Цаашаа үргэлжилж болохгүй ээ. Тийм учраас одоо нэгэнт давхардсан тоогоор 5.5 сая орчим иргэдийн саналыг авсан юм бол одоо энэ дээр ямар нэгэн том алхам хийх нь зүйтэй гэдгийг хэлж байна гэдгийг хуралдаанд оролцсон гишүүд бүгд хэлсэн.

Ингэхээр энэ бол сонгогчид дэмжиж байна гэсэн үг. Энэ 20 зүйл дээр. О.Баасанхүү гишүүн ээ. Та больчих л доо. Больчих л доо, О.Баасанхүү гишүүн ээ. Энэ хүнийг нэг зохицуулж өгөөч ээ. Хэцүү байна. Хажуу талаас ингээд яриад байхаар ерөөсөө. Үймүүлээд байна.

За ингээд энэний дагуу дараа дараагийн төлөвлөсөн ажлууд бол хийгдсэн. Одоо ер нь үндсэндээ энэ яригдсан асуудлуудаар санал нэгдээд ажлын хэсгийн хүрээнд үндсэндээ дуусаж байна.

Ерөнхийлөгчийн институцийн зүгээс одоо манай Их Хурлын дарга болон бусад хүмүүсийн хэлж байгаагаар энэ хоёрдугаар хэлэлцүүлгийн үеэс эхлээд одоо саналаа өгөх юм шиг байна. Өгөх тийм зүйл бэлтгэгдэж байгаа юм шиг байна гэдгийг хэлж байгаа.

Мөн Ардчилсан намаас бас хоёр дугаар хэлэлцүүлгийн үед оролцох ийм зүйлийг бас ярьж байна гэдгийг хэлж байгаа. Зарим намууд одоо ч гэсэн саналаа өгч байна. Өчигдөр гэхэд над дээр Монгол Ардын Хувьсгалт Намаас санал ирүүллээ. Ажлын хэсэгт танай намын Тамгын газрын дарга Н.Уламбаяр гэдэг хүний гарын үсэгтэй тийм санал ирсэн байгаа. Энэ мэтээр энэ хоёрдугаар хэлэлцүүлгээс эхлээд идэвхтэй оролцох ийм шинжтэй байна.

**Т.Аюурсайхан:** Гишүүд асуулт асууж хариулт авч дууслаа. Санал хураалт явуулахаас өмнө холбогдох хуулийн заалтуудыг уншиж танилцуулъя.

Монгол Улсын Их Хурлын чуулганы хуралдааны дэгийн тухай хуулийн 244 -ийн 2 дахь хэсэгт Үндсэн хуульд оруулах нэмэлт, өөрчлөлтийн төслийг хэлэлцэх үед гишүүд хууль санаачлагчаас асуулт асууж саналаа урьдчилан бичгээр томьёолж хуралдаан даргалагчид өгсний үндсэн дээр түүнийхээ үндэслэлийг тайлбарлан 5 минутаас илүүгүй хугацаанд үг хэлж санал хураалгах эрхтэй.

Гишүүн хуралдаанд санал хураалгах эрхтэй. Гишүүн хуралдаанд өөрөө оролцоогүй ч саналыг нь хэлэлцэж санал хураалт явуулна. Монгол Улсын Их Хурлын чуулганы хуралдааны дэгийн тухай хуулийн 244, 243 дахь хэсэгт энэ хуулийн 244, 242 –т заасан санал нь Байнгын хорооны хуралдаанд оролцсон гишүүдийн гуравны хоёроос доошгүй нь дэмжлэг аваагүй бол Төрийн байгуулалтын байнгын хорооны хуралдаанд зарчмын зөрүүтэй саналаа тайлбарлан үг хэлж санал хураалгах хүсэлтэй Байнгын хорооны санал, дүгнэлтэд тусгуулж болно гэж заасан.

Монгол Улсын Их Хурлын чуулганы хуралдааны дэгийн тухай хуулийн 244 дэх хэсэгт Үндсэн хуульд оруулах нэмэлт, өөрчлөлтийн төслийг Байнгын хорооны хуралдаанаар хэлэлцэх үед гишүүд таслах эрхтэй оролцоно гэж заасан.

Монгол Улсын Их Хурлын чуулганы хуралдааны дэгийн тухай хуулийн 244, 245 дахь хэсэгт саналын нэг томьёоллоор гурав хүртэл удаа санал хурааж болох бөгөөд хоёр удаа Байнгын хорооны хуралдаанд оролцсон гишүүдийн гуравны хоёроос доошгүй нь дэмжлэг авсан саналыг Байнгын хорооны дэмжсэн санал гэж тооцон нэгдсэн хуралдаанд оруулна гэж заасан.

Монгол Улсын Их Хурлын чуулганы хуралдааны дэгийн тухай хуулийн 244.10 дахь хэсэгт зарчмын зөрүүтэй саналаар санал хураахдаа төслийн зүйл хэсэг заалт тус бүрээр хамтатган санал хураана гэж заасан. Зарчмын зөрүүтэй саналаар санал хураалт явуулах үйл ажиллагаанд оръё.

Урьдчилан бичгээр өгсөн саналуудыг хураалгая. Гишүүдээс бичгээр өгөх санал байвал. Ингээд зарчмын зөрүүтэй саналыг бичгээр Байнгын хорооны гишүүн Б.Энх-Амгалан болон миний зүгээс ингээд хоёр хүний нийтдээ гурван зарчмын зөрүүтэй санал ирсэн байна.

Байнгын хорооны гишүүн Б.Энх-Амгалан зарчмын зөрүүтэй санал.

Төслийн 3 дугаар зүйлийн 13 дахь хэсэг буюу 60 дугаар зүйлийн 2, 3 дахь хэсгийг доор дурдсанаар өөрчлөн найруулах.

Аймаг, нийслэлийн Засаг даргыг аймаг, нийслэлийн Төлөөлөгчдийн Хурлаас нэр дэвшүүлж Ерөнхий сайд, сум, дүүргийн Засаг даргыг сум, дүүргийн иргэдийн Төлөөлөгчдийн Хурлаас нэр дэвшүүлэн харьяалах аймаг, нийслэлийн Засаг дарга, баг, хорооны Засаг даргыг харьяалах сум, дүүргийн Засаг дарга тус тус 4 жилийн хугацаагаар томилно.

Гурав. Ерөнхий сайд аймаг, нийслэлийн Засаг даргад нэр дэвшигчийг аймаг, нийслэлийн Засаг дарга, сум, дүүргийн Засаг даргад нэр дэвшигчийг томилохоос татгалзвал энэ зүйлд заасан журмаар дахин нэг удаа нэр дэвшүүлж Ерөнхий сайд түүнд харьяалах аймаг, нийслэлийн Засаг даргаас тус тус томилно гэж зарчмын зөрүүтэй санал.

Саналаа тайлбарлана. Санал тайлбарлахын өмнө үндсэндээ манай гишүүд энэ өнгөрсөн хоногуудад хэлэлцүүлэг хооронд иргэдээс өөрсдийн сонгогдсон тойргууд дээрээ уулзалтуудыг хийж Үндсэн хуулийн нэмэлт, өөрчлөлт оруулах төслийн талаар саналуудыг асуусан байгаа.

Тийм учраас энэ саналуудаа бүгдийг нь бүлгийн хурал дээр мөн ажлын хэсгүүд дээрээ удаа дараа нэгтгэсэн байгаа. Энэ маш олон удаагийн хурлууд дээр энэ байгалийн баялгийг ашиглах, зарцуулахтай, улс төрийн намуудын талаар, Засгийн газрыг тогтвортой байлгах, төсвийг хараат бус байлгах үр ашигтай, сахилга баттай байлгах, шүүхийг хариуцлагатай болгох, орон нутгийн заалтуудын талаар маш олон иргэдийн саналуудаа бид ажлын хэсгүүд дээр ярьсан.

Иргэдийн гаргасан саналууд дээр одоо зохих өөрчлөлтүүдийг ажлын хэсэг дээр оруулсан байгаа. Намын бүлэг дээр саналуудаа нэгтгэсэн байгаа. Эцэслээд одоо Төрийн байгуулалтын байнгын хороон дээр зохих өөрчлөлтүүдийг хийнэ.

Тийм учраас бүх түвшинд хуралдаж саналаа нэгтгэсэн учраас ер нь энэ хуралдаан дээр асуулт асууж байгаа гишүүд цөөхөн байгаа гэдгийг бас тайлбарлах нь зүйтэй. Энэ саналуудаа зохих зохих хурлууд дээр нь бид гаргаад ажиллаж байгаа.

Б.Энх-Амгалан гишүүн саналаа тайлбарлая.

**Б.Энх-Амгалан:** Хан-Уул дүүргийн иргэд сонгогчидтойгоо уулзаж байх явцад энэ өмнө Ардын Их Хурлын депутат байсан хүмүүс хуульч, эрдэмтэн мэргэд энэ Үндсэн хуульд оролцож байсан хүмүүсийг бас хамруулсан. Тэгээд уулзаж байх явцад нэг л зүйлийг ярьсан юм.

Энэ сум, дүүргийн Засаг даргыг сонгодог чинь бол буруу юм байна. 200 мянган хүнээс сонгогдсон хүн бол эргээд Засаг даргын үгэнд орно гэж бол байхгүй ээ. Тэр суман дээр сонгогдсон хүн бол тэгээд сүүлдээ бол хамгийн олон ах дүүтэй хүн сонгогддог магадлал өндөр байдаг юм.

Тэгэхээр зэрэг нөгөөх чинь Засаг даргынхаа Тамгын газрын даргыг иргэдийн Нийтийн Хурлын даргаа нягтлан нярваа гээд ингээд хүмүүсээ бол өөрсдийнхөө ах дүү, хамаатан саднаа тавьдаг юм. Энэ хүмүүс татвар тогтооно. Өмчийн болон татвар тогтоох эрхтэй болно гэдэг бол тийм зүйтэй санал биш. Дээд шатныхаа удирдлагад удирдагдахгүй. Чи намайг томилоогүй би ард түмнээсээ сонгогдсон гээд яваад байдаг. Ийм байдаг юм. Тэгэхээр зэрэг нэгэнт явж байгаа бол Ерөнхий сайд нь аймаг нийслэлийн Засаг даргаа, аймаг, нийслэлийн Засаг дарга нь дүүргийн Засаг даргаа томилдог болчихвол энэ тогтолцоо маань өөрөө их зөв болно шүү гэж хэлсэн юм байгаа юм.

Тэгээд энэ иргэдийнхээ саналыг оруулж байна гэж Байнгын хорооны даргад хэлмээр байгаа юм. Иргэддээ бас тэгж хэлмээр байгаа юм. Тэгээд энэ сум, дүүргийн Засаг даргыг сонгодог нь буруу. Нэг нь нэгэнт томилж байгаа бол томилох нь зүйтэй гэсэн ийм зарчмын байр суурь байгаа. Энийг Та бүхнийг дэмжиж өгөхийг Та бүхнээс хүсэж байгаа юм.

**Т.Аюурсайхан:** Санал хураахдаа эхлээд өргөн баригдсан төслөөр хураах дэгтэй байгаа. Дараа нь Б.Энх-Амгалан гишүүний төслөөр.

60 дугаар зүйлийн 2, 3 дахь хэсэг. Хамтад нь танилцуулах ёстой өргөн баригдсаныгаа. Аймаг, нийслэлийн Засаг даргыг аймаг, нийслэлийн Төлөөлөгчдийн Хурлаас нэр дэвшүүлж Ерөнхий сайд баг, хорооны Засаг даргыг харьяалах сум, дүүргийн Засаг дарга тус тус 4 жилийн хугацаагаар томилно. Ерөнхий сайд аймаг, нийслэлийн Засаг даргад нэр дэвшигчийг томилохоос татгалзвал энэ зүйлд заасан журмаар дахин нэг удаа нэр дэвшүүлж Ерөнхий сайд томилно.

Гурав. Сум, дүүргийн засаг даргыг тухайн нутаг дэвсгэрийн иргэд 4 жилийн хугацаагаар сонгож, аймаг, нийслэлийн засаг дарга 15 хоногийн дотор батламжилна, Сум, дүүргийн засаг даргын сонгуулийн журмыг хуулиар тогтооно. Ингээд өргөн баригдсан төсөл дээрээ санал хураалтаа явуулъя аа. Гуравны хоёроор байгаа шүү. Гуравны хоёр гэж 12-оос. Горимын санал гарч байна. Д.Лүндээжанцан дарга.

**Д.Лүндээжанцан:** Тэгэхээр өчигдөр олон хоног хэлэлцэж, ярилаа даа. Сумын засаг даргыг иргэд нь сонгодог болох асуудлаар. Харин дүүргийн Засаг даргыг яах вэ гэдэг асуудал нь одоо нээлттэй үлдсэн явж байгаа.

Энэ хэсэг дээр зохих өөрчлөлт орох юм. Тэгээд энэ төслийн зарчмыг дэмжих юм бол бид бүхэн зарим найруулгыг Төрийн байгуулалтын байнгын хороон дээр яриад ингээд санал хураалгаад шийдэх юм. Тийм учраас энэ санал хураалтаа ер нь байна шүү дээ, энэ заримдаа ингээд гацаад байгаа учраас анхнаасаа явсан. Гар өргөж санал хураана. Тэгээд гуравны хоёроор дэмжлэг авах ёстой байгаа учраас энийг одоо илээр гар өргөх санал хураалт явуулна гэсэн дэгийн хуульд заасны дагуу явуулах горимын саналыг гаргаж байна.

**Т.Аюурсайхан:** Санал хураалтыг гараа өргөж хураая гэсэн горимын саналыг одоо дэмжье гэдэг томьёоллоор санал хураая. Ердийн олонхоор.

12 гишүүн санал хураалтад оролцож, 100 хувийн саналаар дэмжигдлээ.

Санал хураалтыг гар өргөж хураана. Төслийн заалтаа уншиж танилцуулсан байгаа. 60 дугаар зүйлийн 2, 3 дах хэсэг, за тэгээд төслийн заалтаа дэмжье гэдэг томьёоллоор санал хураана. 12 гишүүн ирцэд орсон байна. Гуравны хоёр гэдэг бол 8 гишүүнээс доошгүй саналаар саналууд дэмжигдэхээр мэдээлэл өгье. Санал хураалт.

Дэмжье. 12 гишүүн санал хураалтад оролцож, 10 гишүүн дэмжсэн санал өглөө. 83.0 хувийн саналаар дэмжигдэж байна.

Одоо Б.Энх-амгалан гишүүний томьёоллоор санал хураах ёстой байгаа. Дэгээрээ. Дэгийнхээ хуулиар бас тэгэх ёстой байгаа. Тэгэхдээ ажлын хэсэг дээр Х.Нямбаатар Хууль зүйн байнгын хороон дээр бас энэ асуудлыг эцэслэн шийдээд тэгээд одоо Төрийн байгуулалтын байнгын хороо дээр эцэслэж энэ асуудлыг хагалах учраас. Гишүүд одоо төслийг нь дэмжсэн ийм санал өгсөн байна.

Б.Энх-Амгалан гишүүний саналыг дахиж унших шаардлагатай юу. Түрүүн уншсан. Тийм ээ. Б.Энх-Амгалан гишүүний саналаар санал хураалт. Илээр.

Б.Энх-амгалан гишүүн, Ж6Энхбаяр гишүүн. Ингээд 2 хүний хувь нь 17.0 хувийн саналаар. Ингээд санал дэмжигдсэнгүй ээ. Дараагийнх руу явах уу.

Б.Энх-амгалан гишүүний гаргасан зарчмын зөрүүтэй санал. Төслийн 1 дүгээр зүйлийн 5 дахь заалт буюу 46 дугаар зүйлийн 4 дэх хэсэг. 46 дугаар зүйлийн 4 дэх хэсгийн төрийн албан хаагчийг улс төрийн шалтгаанаар ялгаварлан гадуурхах, сонгуулийн үр дүнгээр, эсхүл хуульд зааснаас бусад үндэслэлээр төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт хараат бус байна гэснийг хасах. Б.Энх-амгалан гишүүн тайлбарлах уу? Санал аа.

**Б.Энх-Амгалан:** Тавих хяналт хараат бус байна. Чадахуйн зарчимд үндэслэнэ. Төрийн албанаас чөлөөлж, халахыг хориглоно гэсэн энэ заалтыг нь аваад. Төрийн алба бол тогтвортой байна. Улс төрийн шалтгаанаар, сонгуулийн үр дүнгээр ялгаварлан гадуурхахгүй гэдэг энэ зарчмыг нь үлдээгээд доод талын хоёрыг нь хасъя гэсэн ийм саналтай байгаа юм.

Тэгээд энэ санал дээр бол тэгээд. Яагаад гэвэл Төрийн албаны тухай хууль байгаа учраас ингэж Үндсэн хуулиар бүрэн дархлаажуулж болохгүй байгаа юм гэдэг юмыг иргэд маань яриад байгаа юм л даа. Тэр утгаар нь л хэлсэн юм.

Энэ зарчим юмнууд нь бол одоо төрийн албаныхаа хүнд хяналт тавьж болохоо байх нь байна шүү дээ, хяналтаа тавьж болохгүй, хараат бус байна, чадахуйн зарчимд үндэслэнэ, халж чөлөөлөхгүй гэсэн ийм юмнууд тавьчхаар Үндсэн хуулиар би баталгаажсан хүн гээд суугаад байх байхгүй юу. Энэ бол чөлөөлөгддөг, солигддог юм нь Төрийн албаныхаа тухай хуулиар явчхаар, органик хуулиар явчих ийм бололцоо байгаа юм аа л гэж харж байгаа юм. За.

**Т.Аюурсайхан**: Санал хураана. Эхлээд өргөн баригдсан төслөөр санал хураана. 46 дугаар зүйлийн 4 дэх хэсэг. Төрийн жинхэнэ албанд мэргэшсэн тогтвортой, хариуцлагатай байх, шатлан дэвших зарчимд үндэслэн төрийн албан хаагчийг улс төрийн шалтгаанаар ялгаварлан гадуурхах, сонгуулийн үр дүнгээр эсхүл хуульд зааснаас бусад үндэслэлээр төрийн албанаас чөлөөлөх, халахыг хориглоно. Төрийн албаны чадахуйн зарчмын хэрэгжилтэд тавих хяналт хараат бус байна. Санал хураалт. Илээр. Дэмжье гэдэг.

Асуух дэг байхгүй. Хамгийн анхных. Өөрчлөгдсөн нь одоо төрийн байгуулалтын ажлын хэсэг дээр өөрчлөгдөөд Төрийн байгуулалтын байнгын хороо дээр одоо хураалгах юм байна. Та өөрийнхөө зарчмын зөрүүтэй санал гаргаснаараа гаргана. Асуулт асуух, хариултуудаа түрүүн авсан. Нийт гишүүдээс. Санал хураалт явуулъя. Илээр. Өргөн барьсныгаа дэмжье гээд.

Дэмжсэн гишүүд Х.Баделхан, Нямаагийн Энхболд, С.Батболд, Т.Аюурсайхан, Д.Лүндээжанцан, Ж.Энхбаяр, Д.Цогтбаатар, А.Ундраа, Бадмаанямбуугийн Бат-Эрдэнэ, Н.Оюундарь, Х.Нямбаатар гээд 12-оос 11 гишүүн буюу 92.0 хувийн саналаар өргөн баригдсан төсөл дэмжигдлээ.

Б.Энх-Амгалан гишүүний зарчмын зөрүүтэй саналын уншиж танилцуулсан. Санал хураая.

Б.Энх-Амгалан гишүүн байна. Хувь нь 8 хувийн саналтай дэмжигдсэнгүй.

Гурав дахь. Их Хурлын гишүүн Т.Аюурсайханаас зарчмын зөрүүтэй саналын томьёоллыг танилцуулъя.

Төслийн 3 дугаар зүйлийн 1 дэх хэсэг буюу 21 дүгээр зүйлийн 4 дэх хэсгийн тогтолцоо гэснийг хасах.

Саналаа тайлбарлая. Тогтолцоо гэснийг үндсэндээ 21 дүгээр зүйлийн 1 дээрээ одоо шууд сонгоно гэдэг заалттай. Энэ тогтолцоо гэдэг нь бас зөрчилдөх хоёр заалт ороод байна гээд судлаачид ярьж байгаа. 21.1-ээрээ одоо сонгуулийн пропорционал, эсхүл холимог тогтолцоо нь намын нэрсийн жагсаалтаар Улсын Их Хурал гишүүн сонгох ийм боломжоор хангаж байна.

Тийм учраас энэ нь Үндсэн хуулийн 21.1-г шууд сонгох заалтыг зөрчиж байна гэдэг одоо Үндсэн хуулийн цэцийн дүгнэлт хүчин төгөлдөр мөрдөгдөж байгаа.

Гэтэл 21.4-өөр тогтолцоо гэж оруулснаар пропорционал буюу холимог. Өөрөөр хэлбэл намын нэрсийн жагсаалтаар бас нэр дэвшигчийг сонгох боломжийг нь олгож байна гэдгийг энэ хууль санаачлагчийн энэ товхимол тайлбар дээр ч байгаа. Ийм нөхцөл байдал ч бас бүрдэж байгаа.

Хоёрдугаарт, хоёр заалт хоорондоо зөрчигдөж байгаа гэж миний хувьд үзсэн. Иргэд, олон нийтээс ч гэсэн их олон ийм санал гарсан. Бүлгийн хурал дээр тогтолцоог хасах нь зүйтэй гэдэг дээр бас санал нийлсэн байгаа. Ажлын хэсэг дээр мөн одоо энэ зохих өөрчлөлтийг оруулж Төрийн байгуулалтын байнгын хороон дээр эцэслэн шийдвэрлэнэ гэдэг мэдээллийг одоо бидэнд өгсөн.

Тийм учраас тогтолцоо гэдгийг хасъя гэдэг нэгэнтээ ингээд байр сууриа нэгтгэсэн учраас ийм саналыг гаргаж байна. Эхлээд өргөн баригдсан төслийг танилцуулъя.

21 дүгээр зүйлийн 4 дэх хэсэг Улсын Их Хурлын сонгуулийн тогтолцоо журмыг хуулиар тогтооно. Улсын Их Хурлын ээлжит сонгууль явуулахын өмнөх нэг жилийн дотор Улсын Их Хурлын сонгуулийн тухай хууль батлах, түүнд нэмэлт, өөрчлөлт оруулахыг хориглоно гэсэн ийм заалт байгаа юм. Энэ өргөн баригдсанаар нь санал хураая. Энэ дэмжигдэхгүй бол тогтолцоо гэдгээс хасахаар нь хураана гэсэн үг. Санал хураая.

100 хувийн саналаар 1 хүн үү тийм ээ? 100 хувийн саналаар дэмжигдсэнгүй.

Зарчмын зөрүүтэй саналыг уншаад танилцуулсан байгаа. “Тогтолцоо” гэснийг хасаад саяын заалт нь хэвээрээ санал хураая.

Х.Баделхан, Нямаагийн Энхболд, Сүхбаатарын Батболд, Т.Аюурсайхан, Д.Лүндээжанцан, Жадамбын Энхбаяр, Бямбасүрэнгийн Энх-Амгалан, Д.Цогтбаатар, Бадмаанямбуугийн Бат-Эрдэнэ, Н.Оюундарь, А.Ундраа, Х.Нямбаатар 100 хувийн саналаар тогтолцоог хасаад өөрчилье гэсэн ийм санал дэмжигдлээ. Хэвээрээ бүгд хэвээрээ байгаа.

Бусад дэмжигдсэн томьёоллыг уншиж танилцуулъя. Улсын Их Хурлын сонгуулийн журмыг хуулиар тогтооно. Улсын Их Хурлын ээлжит сонгууль явуулахын өмнөх нэг жилийн дотор Улсын Их Хурлын сонгуулийн тухай хууль батлах түүнд нэмэлт, өөрчлөлт оруулахыг хориглоно гэсэн томьёолол Байнгын хорооны гишүүд 100 хувийн саналаар дэмжлээ.

Н.Оюундарь гишүүний зарчмын зөрүүтэй саналын томьёоллыг танилцуулъя. 30.2 дээр Ерөнхийлөгчөөр 50 нас хүрсэн сүүлийн 5-аас доошгүй жил эх орондоо байнга оршин суусан гэж өөрчлөх. Тайлбарлая. Н.Оюундарь гишүүнд микрофон өгье.

**Н.Оюундарь:** Ерөнхийдөө Ерөнхийлөгчөөр 50 нас хүрсэн иргэнийг сонговол илүү зохимжтой юм болов уу гэсэн ийм ойлголт байгаа.

Яагаад вэ гэхээр 55 нас гэдэг эмэгтэй хүний хувьд бараг тэтгэврийн нас болсон. 4 хүүхэдтэй эмэгтэй хүн нэр дэвших боломж бололцоог нь хааж байна. Энэ нь ингэснээс нөгөө жендэрийн тэгш эрх байдалд үндсэндээ маш их сөргөөр нөлөөлж байна гэсэн ийм ойлголттой байгаа.

Зүгээр л Монгол Улсын хүн амын нийт бүтцийг нь аваад үзэх юм бол үндсэндээ 0-34 насны иргэд гэхэд 2 сая 34 мянган иргэн байна буюу үндсэндээ дөрөвний нэг нь энэ 0-34 насны хүмүүс байна. Тэгэхээр Монгол Улс өөрөө харьцангуй ийм залуу улс болж байгаа. Тэгээд энэ орчин үеийн бас нийтлэг tendent ч гэсэн харьцангуй бас ийм залуучуудыг Ерөнхийлөгч, Ерөнхий сайд одоо Их Хурлын даргаар томилогдоод бас явж байгаа ийм дэлхий нийтийн хандлагууд ч гэсэн тэр чиглэл рүүгээ бас явж байна гэдгийг бас хэлье.

Тэгээд Монгол Улсынхаа өөрийнх нь демографикийн онцлогийг болоод нэг талаас нь хоёрдугаарт нь, жендэрийнхээ тэгш байдлыг бодоод. Гуравдугаарт нь, одоо энэ дэлхийн нийтийн хандлагыг бодоод бид 55 нас гэдэг бол арай хэтэрхий өндөр байна гэдгийг бас хэлье.

Тэгээд зүгээр л наад зах нь бодож байхад 55 настай монгол хүний дундаж наслалтыг өнөөдөр бодоод үзье. Тэгэхээр 66-тай эрэгтэй хүн 66 насалдаг юм байна. Эмэгтэй хүн 76 насалдаг юм байна буюу үндсэндээ бол эрэгтэйчүүд 65, 66 настайгаа бас нас барах тийм дундаж наслалт нь ийм их наана байна.

Тэр утгаараа тэр хүн маань хийж бүтээх ажлынхаа яг энэ эрч хүчтэй үедээ, эрч хүчтэй үеэ өнгөрөөчхөөд хэзээ хойно бас нэлээн нас хэлбийсэн үедээ Ерөнхийлөгч болох гээд байгаа ийм нэг зүйл ажиглагдаад байна. Тэгэхээр энийг бүгдээрээ 50 нас болгож өөрчилбөл илүү зохимжийн ч хувьд ч илүү одоо нийцлийн хувьд ч хамаагүй дээр юм болов уу гэж бодож байна.

**Т.Аюурсайхан:** Зөвхөн өөрөө тайлбарлана. Санал гаргасан гишүүн дэгээрээ. Өргөн баригдсан төслийг уншиж танилцуулъя. Тайлбар ойлгомжтой. Тийм ээ. Насыг нь 55 гэснийг 50 болгоё. Бусад нь хэвээрээ гэсэн ийм тайлбар, өөрийнхөө үндэслэлийг хэллээ. 30 дугаар зүйлийн 2 дахь хэсэг Ерөнхийлөгчөөр 55 нас хүрсэн сүүлийн 5-аас доошгүй жил эх орондоо байнга оршин суусан Монгол Улсын уугуул иргэнийг 6 жилийн хугацаагаар зөвхөн нэг удаа сонгоно. Санал хураалт. 55.

Х.Баделхан, Нямаагийн Энхболд, Сүхбаатарын Батболд, Х.Нямбаатар, Н.Оюундарь гишүүн өөрөө нөгөө төслийнхөө. Тийм ээ. Төслийнхөө. Д.Цогтбаатар, Жадамбын Энхбаяр, Бямбасүрэнгийн Энх-Амгалан. Ингээд хэд вэ? Би ороогүй шүү. Хэдэн хүн байна вэ? Тэгээд өгөөгүй л байгаа биз дээ.

7. Төсөл нь 12 гишүүнээс 7 хүн буюу хэдэн хувийн санал хүрээгүй л дээ. 58.0 хувийн саналаар өргөн баригдсан гэдэг. 55 гэдэг нь дэмжигдсэнгүй шүү. Та саналаа өгөөгүй. Д.Лүндээжанцан гишүүн ээ.

Одоо Н.Оюундарь гишүүний санал гаргасан 50 нас хүрсэн гэдэг. 55-ыг нь 50 болгох. Бусад нь хэвээрээ.

Т.Аюурсайхан, Д.Лүндээжанцан, Н.Оюундарь, А.Ундраа, Бадмаанямбуугийн Бат-Эрдэнэ. 42 хувиар бас дэмжигдсэнгүй.

Дахин өргөн баригдсан саналаар хоёр дахь удаагаа санал хураалт явуулна.

Одоо өргөн баригдсан төслөөр хоёр дахь санал хураана. Өргөн баригдсан нь хоёр дахь удаагаа унаад, зарчмын зөрүүтэй санал нь дахиад уначих юм бол гурав дахь удаагаа санал хураана. Тэгээд дахиад унах юм бол одоо Байнгын хороон дээр хүчин төгөлдөр үйлчилж байгаа нь дэмжигдсэнд тооцогдоод Төрийн байгуулалтын байнгын хороон дээр эцэслэгдэн шийдвэрлэгдэх ийм зохицуулалт үйлчлээд явж байна.

Өргөн баригдсан нь буюу түрүүн уншсан байгаа 55 насаар, бусад нь хэвээрээ.

Санал хураая. 55.

Х.Баделхан, Нямаагийн Энхболд, Сүхбаатарын Батболд, Д.Цогтбаатар, Жадамбын Энхбаяр, Бямбасүрэнгийн Энх-Амгалан, Х.Нямбаатар.

7 буюу 58 хувь дэмжигдсэнгүй.

Зарчмын зөрүүтэй Н.Оюундарь гишүүний насыг нь 50 болгоё. Бусад нь хэвээрээ. Санал хураалт.

Аюурсайхан, Лүндээжанцан, Ундраа, Бадмаанямбуугийн Бат-Эрдэнэ, Оюундарь.

42 дэмжигдсэнгүй.

Одоо энэ заалтыг Төрийн байгуулалтын байнгын хороон дээр эцэслэн шийдвэрлэгдэхээр боллоо. Н.Оюундарь гишүүний санал дэмжигдээгүй саналаар уламжлагдана.

А.Ундраа гишүүний зарчмын зөрүүтэй санал. Одоо гурван зарчмын зөрүүтэй санал үлдсэн шүү.

А.Ундраа гишүүн 51.3 дээр заалт нэмэх санал оруулж байгаа юм байна. Нэмэх саналын томьёолол нь Улсын дээд шүүхийн шүүгчээр хууль зүйн дээд боловсролтой, хуульчийн мэргэжлээр 15-аас доошгүй жил ажилласан, анхан шатны буюу давж заалдах шатны шүүхэд 6-аас доошгүй жил ажилласан, 40 нас хүрсэн гэж шалгуур дээр нь нэмье гэсэн. А.Ундраа гишүүн тайлбарлая.

**А.Ундраа:** Энэ бол иргэн н.Бямбасүрэн, н.Очирхүү нарын иргэдтэй уулзалт хийж явж байхад гаргасан иргэдийн санал байгаа. Энэ дээр би бас санал нийлж байгаа. Тэгээд энэ саналыг дэвшүүлж байгаа.

Төслөөрөө бол 51.3 дээр хууль зүйн дээд боловсролтой, хуульчийн мэргэжлээр 5-аас доошгүй жил ажилласан, 30 нас хүрсэн Монгол Улсын иргэнийг анхан шатны шүүхийн шүүгчээр томилно. Давж заалдах шатны шүүхийн шүүгч нь тухайн шүүн таслах ажлын төрлөөр дагнан анхан шатны шүүхэд 6-аас доошгүй жил шүүгчээр ажилласан байна гэсэн мөртлөө Улсын Дээд шүүхийн шүүгчээр томилох болохоороо энэ дээр анхан шатны юм уу давж заалдах шатны шүүхэд ажилласан байх туршлага байхгүй. Ийм шаардлага тавилгүйгээр зөвхөн хуульчийн мэргэжлээр 15-аас доошгүй жил ажилласан гэж байгаа юм.

Тэгэхээр энэ анхан шатны юм уу, давж заалдах шатны шүүхийнхээ ажлын арвин туршлагатай байж байж Дээд шүүхийн шүүгчээр томилогдох ёстой. Тэгэхээр энэ Дээд шүүхийн шүүгчид тавигдах шаардлагын өмнөх шатны шүүгчид тавьж байсан шаардлагаасаа сул юм уу. Одоо ямар ч байж болно шүү дээ. Шүүгчээр ажиллаж байсан ч болно. Үгүй ч байж болно. Магадгүй 15 жил багшлах юм уу, өмгөөлөл юм уу, хуульчийн мэргэжлээр 15 жил яг юу хийснийг нь тусгайлан зааж өгөхгүй байгаа юм л даа.

Тэгэхээр үг, үсгийг нь тодорхой болгож өгөхийн тулд анхан шатны буюу давж заалдах шатны шүүхийн шүүгчээр 6-аас доошгүй жил ажилласан байх шаардлагатай гэдэг энэ хэсгийг энэ Дээд шүүхийн шүүгчээр томилогдож байгаа хүнд тавигдах шаардлага дотор нэмж оруулах хэрэгтэй байна.

Ер нь шүүгчид тавигдах шаардлага, шүүх засаглалд итгэх иргэдийн итгэл, шүүгчдийн шударга, зөв зүйтэй ажилладаг байх энэ асуудал өнөөдөр манай Монголын нийгэмд туйлын тулгамдаад байгаа асуудлуудын нэг.

Тэгэхээр Улсын дээд шүүхийн шүүгчид тавигдах шаардлагаа бол аль болох цензур өндөртэй, аль болох ажлын туршлагыг тодорхой болгож өгсөн ийм заалт байх шаардлагатай гэж үзэж байгаа учраас энэ саналыг гаргасан юмаа. Баярлалаа.

**Т.Аюурсайхан:** Зөвхөн өөрөө тайлбарласан нь. Зарчмын зөрүүтэй санал гаргасан гишүүн саналаа тайлбарлаж, үг хэлнэ гэж байгаа.

Асуугаагүй. Өөрөө зөвхөн саналаа тайлбарлаж байгаа шүү дээ. Дэгээ ягштал явуулах ёстой шүү. Тамгын газраа. Дэг дээр ямар нэгэн алдаа гарах юм бол эргээд энэ хууль зөрчсөн гээд нийт юм чинь. Асуулт байхгүй.

Асуулт асуугаад дуусчихсан. Хоёр гишүүн асуугаад дуусчихсан.

Энэ дээр өргөн барьсан заалт нь, 51 дүгээр зүйлийн З. Хууль зүйн дээд боловсролтой, хуульчийн мэргэжлээр 5-аас доошгүй жил ажилласан, 30 нас хүрсэн Монгол Улсын иргэнийг анхан шатны шүүгчээр томилно. Давж заалдах шатны шүүхийн шүүгч нь тухайн шүүн таслах ажлын төрлөөр дагнан анхан шатны шүүхэд 6-аас доошгүй жил шүүгчээр ажилласан байна. Улсын дээд шүүхийн шүүгчээр хууль зүйн дээд боловсролтой, хуульчийн мэргэжлээр 15-аас доошгүй жил ажилласан, 40 нас хүрсэн Монгол Улсын иргэнийг 12 жилийн хугацаагаар зөвхөн нэг удаа томилно гэж байгаа.

Ингээд өргөн баригдсан энэ заалт дээрээ Дээд шүүхийн шүүгчээр ажиллах шүүгч дээр шалгуур шаардлагыг нэмж оруулъя гэж байгаа юм байна. Тэр томьёоллыг нь би сая танилцуулсан байгаа.

Өргөн баригдсанаараа нэмж шалгуур шаардлага нэмэхгүйгээр өргөн баригдсанаараа дэмжье гэдэг томьёоллоор санал хураая.

Нямаагийн Энхболд, Сүхбаатарын Батболд, Т.Аюурсайхан, Д.Лүндээжанцан, Бямбасүрэнгийн Энх-Амгалан, Жадамбын Энхбаяр, Бадмаанямбуугийн Бат-Эрдэнэ, Н.Оюундарь, Х.Нямбаатар.

9 гишүүн буюу 11 гишүүн санал өгсөн, 82.0 хувийн саналаар өргөн баригдсан төсөл дэмжигдэж байна.

А.Ундраа гишүүний гаргасан зарчмын зөрүүтэй саналаар Улсын дээд шүүхийн шүүгчид нэмж шалгуур нэмье. Хууль зүйн дээд боловсролтой, хуульчийн мэргэжлээр 15-аас доошгүй жил ажилласан, анхан шатны буюу давж заалдах шатны шүүхэд 6-аас доошгүй жил ажилласан 40 нас хүрсэн гэдэг ийм шалгуурыг Дээд шүүхийн шүүгчид нэмье гэсэн ийм томьёоллоор санал хураая.

Х.Баделхан, А.Ундраа, Ж.Энхбаяр, Т.Аюурсайхан.

11-ээс 4 буюу 36 хувийн саналаар дэмжигдсэнгүй.

Дараагийн зарчмын зөрүүтэй санал.

Бадмаанямбуугийн Бат-Эрдэнэ гишүүнээс төслийн 21.4 дэх заалт, Улсын Их Хурлын сонгуульд нам эсхүл иргэн бие даан нэр дэвшүүлж оролцоно.

Б.Бат-Эрдэнэ гишүүнд микрофон.

**Б.Бат-Эрдэнэ:** Миний энэ дэвшүүлж байгаа санал бол их чухал санал байгаа юм.

Ер нь оршил би ганц өгүүлбэр хэлэхэд, энэ Үндсэн хуулийнхаа нэмэлт, өөрчлөлттэй холбоотой юмыг нэгдүгээрт Ерөнхийлөгч, Ардчилсан намын зөвлөл, Их Хуралд суудалтай намыг яриад байна шүү дээ, тэгээд эд нарынхаа саналыг сайн авахгүй бол сая О.Баасанхүү LIVE бичлэг хийж байгаад ямар байр суурь илэрхийлэхээр гараад явчхав, үүнийгээ нэлээн ойлголтоо нэгтгэхгүй бол болохгүй гэсэн энэ байр суурь хэвээрээ байгаа шүү. Үүнийгээ би дахиж хэлье.

Дээр нь энэ Үндсэн хуулийн нэмэлт, өөрчлөлтийг одоо энэ хоёрдугаар хэлэлцүүлгийг нь хийгээд. Дараагаар нь зардал, мөнгийг нь гаргаад иргэдээсээ нэлээн сайн явж, тэр хуульд заасных нь дагуу санал асуулгыг нь хийх хэрэгтэй гэсэн ийм байр суурь байгаа. Үүнийгээ би өмнө нь хэлье.

Энэ зарчмын зөрүүтэй саналуудыг. Ерөнхийдөө миний ойлгож байгаагаар энэ хагас, бүтэн сайн өдөрт бид нар чинь хуралдлаа шүү дээ. Цаг наргүй хуралдсан. Өчигдөр намын бүлгийн хурал гэхэд өглөөнөөс хойш орой долоо, найман цаг хүртэл бид нар хуралдлаа. Тэгээд одоо ерөнхийдөө энэ ойлголт, нэгдсэн асуудлуудаа ямар нэгэн байдлаар асуулт асуугаад юм уу? Эсхүл үг хэлээд ингээд цаг нар аваад байхгүйгээр энэ асуудлуудаа Байнгын хороодоор явуулаад, ингээд оруулах юм байна гэж ингэж ойлгосон.

Тэгэхээр энэ чинь бүлгийн хурал дээр ирээгүй ийм Их Хурлын гишүүд энд хүрч ирэнгүүтээ зарчмын зөрүүтэй санал тавиад ингээд байгаа учраас энэ асуудал чинь нэлээн удахаар юм байна шүү. Цаг хугацааны тооцоо гаргахад ер нь олон хоног сараар энэ саналуудыг хураахаар ийм нөхцөл байдалтай юмнууд байсан, түүнийгээ нөхдүүд минь бодолцож байгаа биз дээ.

Энэ саналын тухайд 21.4 дээр нам, иргэн бие дааж оролцож болно гээд ингээд үүнийг нь хааж өгөх нь зарчмын их чухал ач холбогдолтой гэж ингэж үзээд байгаа юм. Бид нар 2004 оноос хойш Их Хуралд нэлээн асуудлууд гарсан шүү дээ, ойролцоо суудалтай, Засгийн газраа байгуулж чадахгүй, энэ сонгуульд жишээлбэл томоохон намуудтай ийм жижиг намууд эвсэл болж ороод, тэгээд сүүлд нь сонгуулийн үр дүнгээр Их Хуралд орж ирэнгүүтээ Засгийн газраа байгуулаад, тэгснээ тэндээсээ өөрснийхөө сайн дураар нөгөө эвслээ задлаад орхидог ийм буруу жишиг зөндөө гарсан шүү дээ.

Тэгээд Засгийн газраа бид нар тогтвортой байлгая, энэ төрийг тогтвортой байлгая, Их Хурлынхаа үйл ажиллагааг хэвийн явуулъя гээд байгаа. Энэ эвсэл гээд ингээд байгуулагдаад сонгуульд орчих юм бол сонгуулийн дараа энэ чинь би буруу жишгийг, тодорхой нэг жишгийг хэллээ шүү дээ. Ийм маягаар ингээд тараагаад байх юм бол энэ төр чинь яаж тогтвортой байх юм бэ? Энэ бид нарын Үндсэн хуульд нэмэлт, өөрчлөлт оруулж байгаа гол үндэслэл маань Засгийн газрын эрх мэдлийн тэнцэл, хяналт, энэ юмыг нь сайжруулъя, тэгээд төрийг тогтвортой, Засгийн газрыг хариуцлагатай, хариуцлагаа бүрэн үүрээд ингээд ажиллах боломжийг олгоё гэж байгаа.

Гэтэл чинь энэ нэг заалтаас болоод ингээд хүнд байдлууд бий болдог шүү. Тийм учраас энэ 21.4 дээр нам эсхүл иргэн бие дааж оролцоно гээд ингээд ялгаад өгчих нь энэ их чухал байх гэж үзээд энэ зарчмын зөрүүтэй саналыг дэвшүүлж байгаа юм. Үүнийг гишүүд маань анхаарч үзээрэй гэж хэлье. Баярлалаа.

**Т.Аюурсайхан:** Гэхдээ яах вэ, Үндсэн хуульдаа оруулъя гэж байгаа юм байна. Нэмээд л оруулчихъя гэж байгаа юм байна саяынхаа. 21.4. Өөрөөр хэлбэл нөгөө тогтолцоотой жилийн өмнө нэмэлт, өөрчлөлт хуульд оруулж болохгүй гэдэг дээр нэмээд оруулчихъя гэж байгаа юм байна. Улсын Их Хурлын сонгуулийг л ярьж байгаа юм байна. Тийм. Б.Бат-Эрдэнэ гишүүн нэмж заалт оруулъя гэж заалтаа тайлбарлалаа. Өргөн баригдсан төслийг нь 21.4.өргөн баригдсан төслөөрөө Улсын Их Хурлын сонгуулийн тогтолцоо журмыг тогтолцоог хасчихсан, түрүүн дэмжигдээгүй.

Улсын Их Хурлын сонгуулийн журмыг хуулиар тогтооно. Улсын Их Хурлын ээлжит сонгууль явуулахын өмнөх нэг жилийн дотор Улсын Их Хурлын сонгуулийн тухай хууль батлах, түүнд нэмэлт, өөрчлөлт оруулахыг хориглоно. Тэгээд үүн дээр саяынхаа заалтыг нэмье гэж байгаа юм. Нэмэхгүйгээр өргөн баригдсанаар нь дэмжье гэдэг томьёоллоор санал хураая.

**Д.Лүндээжанцан:** Угаасаа энэ дээр юм байхгүй байхгүй юу.

**Т.Аюурсайхан:** Нэмэхгүйгээр, С.Батболд гишүүн. Хэвээр үлдээнэ л дээ. Хэвээр үлдээчихсэн байгаа. Гэхдээ саяын нэмж заалт нэмэхгүйгээр гэсэн үг. Гэхдээ тэндээс тогтолцоо гэдгээ бол авчихсан байгаа тиймээ. Х.Баделхан гишүүн, Нямаагийн Энхболд гишүүн. Өөрөөр хэлбэл Улсын Их Хурлын сонгуульд нам оролцоно гэж эвсэл биш нам. Эсвэл иргэн бие дааж нэр дэвшүүлж оролцоно гэдгийг л Үндсэн хуульдаа оруулъя гэдэг нэмээд оруулчихъя гэж саяын заалт дээр хийж өгнө. Тийм үг байхгүй л дээ.

Зүгээр нэмж нам гээд тодорхой болгочхоор эвсэл нь хасагдах утгатайгаар ойлгож байна л даа. Одоо орсон төслөөрөө сая Б.Бат-Эрдэнэ гишүүний хэлсэн зарчмын зөрүүтэй саналын өөрчлөлтийг тэр заалт дээрээ нэмж оруулахгүйгээр орсон төслөөрөө санал хураая. Санал хураалт.

**Д.Лүндээжанцан:** Энэ шинэ заалт болчхоод байгаа юмаа. Үг хэлэх ёстой. Та нар дэг хамаагүй ээ. Б.Бат-Эрдэнэ гишүүн протоколд тэмдэглэе гээд.

**Т.Аюурсайхан:** Санал хураая. Өргөн баригдсан төслөөр нь дэмжье.

**Д.Лүндээжанцан:** Өргөн баригдсан төсөл нь байхгүй юм чинь.

**Т.Аюурсайхан:** Санал хураалтаа төслийн 21.4 дэх заалтад Бадмаанямбуугийн Бат-Эрдэнэ гишүүний гаргасан санал буюу Улсын Их Хурлын сонгуульд нам эсвэл иргэн бие даан нэр дэвшүүлж оролцоно гэдэг томьёоллыг нэмэхийг дэмжье гэдэг томьёоллоор санал хураая. Н.Оюундарь, Бадмаанямбуугийн Бат-Эрдэнэ, А.Ундраа, Бямбасүрэнгийн Энх-Амгалан, Т.Аюурсайхан ингээд 5 хүн 11-ээс буюу 45 хувийн саналаар дэмжигдсэнгүй.

Дараагийн зарчмын зөрүүтэй санал. Бадмаанямбуугийн Бат-Эрдэнэ гишүүнээс төслийн 6.2 дахь заалт байгалийн баялаг төрийн өмч гэснийг ард түмний өмч гэж өөрчлөх. Энэ дээр өргөн баригдсан төсөл дээрээ төрийн өмч гэж байхгүй байгаа. Хүчин төгөлдөр үйлчилж байгаа одоо Үндсэн хуулийн заалт дээр төрийн өмч гэж байгаа. Гэхдээ энийг нь хөндөхгүйгээр хэвээрээ нэмж заалт оруулсан байгаа.

Тийм учраас энэ хөндөөгүй заалт дээр санал хурааж болохгүй ийм зохицуулалттай байгаа. Энэ 6.2 бол үндсэндээ ажлын хэсэг дээр намын бүлэг дээр бид нар нэлээн ярьсан. Нэлээн өөрчлөлтийг оруулсан байгаа. Тэгээд ажлын хэсэг дээрээ үндсэндээ санал нийлсэн энэ томьёоллыг та ч гэсэн бас хэлж байсан байх. Бид ч гэсэн орон нутгаар явж байхад төрийн өмч гэдгийг нь өөрчлөөч ээ, ард түмний гэж өөрчлөөч гэж маш их иргэд саналаа хэлсэн. Энэний дагуу ер нь томьёоллыг нь нийтээр нь бас нэлээн боловсруулсан байгаа юм. Энэ нь бол одоогийн байдлаар уншаад танилцуулчих уу. Д.Лүндээжанцан дарга.

Байгалийн баялгийг тогтвортой хөгжлийн бодлогод тулгуурлан үндэсний эдийн засгийн аюулгүй байдлыг бататгах, хүрээлэн байгаа орчны тэнцвэрт байдлыг хадгалах, одоо байгаа ирээдүй үеийн эрүүл, аюулгүй орчинд амьдрах эрхийг баталгаажуулах зорилгоор баялгийн санг байгуулж, иргэн бүрт тэгш, шударга хүртээх зарчмаар Монголын ард түмний сайн сайхны зорилгод нийцүүлэн ашиглана. Иргэд байгалийн баялаг ашиглахтай холбоотой аливаа үйл ажиллагааны талаар бусдын эрх, хууль ёсны ашиг сонирхлыг хөндөхгүйгээр мэдээлэл авах, мэдэх эрхтэй гэж одоо ийм томьёоллоор өөрчлөхөөр явуулж байгаа.

Тэгэхээр саяны хэлсэн таны хэлсэн заалтыг үндсэндээ бол тусгачхаад явж байгаа юм байна. Яг одоо хөндөөгүй заалт учраас. Б.Бат-Эрдэнэ гишүүнд микрофон өгье.

**Б.Бат-Эрдэнэ:** Уг нь одоо төрд иргэдээ төлөөлж байгаа энэ төлөөллийн ардчиллын зарчмаар засаг төрөө байгуулаад явж байгаа энэ ардчилсан тогтолцоотой улс орны хувьд бол энэ бид нар одоо хариуцлагатай байх ёстой юм л даа. Гэтэл энэ 27 жилийн хугацаанд ингэж чадсангүй л дээ. Төрд ард түмнийг төлөөлж байгаа улсууд маань эргүүлээд энэ газрын хэвлийнхээ баялгийг цөлмөчихсөн учраас гадна дотнынхонтой нийлээд Оюу Толгойн орд баялгаас өгсүүлээд тэгээд одоо Эрдэнэтийн 49, 51, тэгээд одоо энэ том том ордуудыг бид бүгдээрээ мэдэж байгаа. Тэгээд ийм болчихсон учраас ард түмэн бид нийтээрээ энд чинь итгэлгүй болчхоод байна шүү дээ.

Тэгээд одоо уулзалт дээр, энэ одоо төрийн бус байгууллагууд, бүгд одоо санал тавьж байгаа. Наадах чинь төрийн өмч гэдэг энэ байдлаараа бол явахгүй нь ээ. Тийм учраас одоо ард түмний өмч гэдэг энэ шинэ заалтыг оруулаа гэдэг ийм саналыг тавьж байгаа. Би ч одоо ийм саналтай өмнө нь саналаа би дэвшүүлсэн. Тэгээд одоо энэ мэргэжил арга зүйн зөвлөгөө өгөх энэ ажлын дэд хэсгийн саналаар энийг одоо авч хэлэлцэхгүй хөндөгдөөгүй заалт гээд ингээд оруулчихлаа л даа. Тэгээд төрийн өмч мөн гэсэн заалтынхаа араас одоо энэ тодотгосон тэр нэмэлт оруулж байгаа энэ заалтад чинь энэ бүх юм тогтож байна уу, үгүй юу гэдэг чинь эргэлзээтэй байгаа юм.

Тэгээд Д.Лүндээжанцан багшид одоо хандаад хэлэхэд ерөнхийдөө одоо энэ зүйл заалт бүх юмнуудыг оруулах арга байхгүй, миний хоёр гаргасан, хоёр заалтыг бол одоо дагаж гаргах тэр органик хуулиуддаа оруулна гэж яриад байна шүү дээ. Ашигт малтмалын хууль юм уу өөр бусад хуульд одоо энэ асуудлыг бүр тодорхой заана гээд ингээд яриад байгаа.

Өмнөх одоо миний хэлж байгааг бол жишээлэх юм бол намар өргөн барих сонгуулийн хууль энэ юмнууддаа оруулна гэж байгаа. Одоо өргөн баригдах хуульд оруулна гээд яриад байгаа. Өмнөх миний яриад байгаа энэ аравтын тогтолцоо, тэр уламжлалт аравтын аравны тогтолцоог авъя гээд тэгсэн. Намар одоо хуульд оруулна гээд ингээд байгаа.

Тэгэхээр энэ чинь бол энэ юм үнэхээр одоо оруулах уу, үгүй юу гэдэг юмыг одоо баталгаатай амыг өгмөөр байх юм. Тэгэхгүй бол ингээд Үндсэн хуулийн нэмэлт, өөрчлөлтийг аваад гарчихдаг. Дахиад оруулахгүй ингээд одоо худлаа хэлээд тэгээд ийм маягаараа явах юм бол цаашаа хүнд байдалтай байх нь байна шүү дээ.

Тэгэхээр чинь энэ бүх юмнуудыг одоо гогцоо асуудлуудыг энд оруулаа гэж иргэдийн зүгээс тавиад байгаа энэ санал, бид нарын тавиад байгаа энэ саналыг бол та бүхэн маань нэг бол авах хэрэгтэй, авахгүй гэвэл одоо яг тэр хуулинд нь тэгж оруулах юмаа, зүйл заалт болгоных нь араас энэ одоо ийм ийм хуульдаа ингэж ингэж томьёоллоор энэ асуудлууд орох юмаа гэдгийг нь бид нарт гаргаж өгмөөр байгаа байхгүй юу.

Ийм ажлыг одоо энэ ажлын хэсгийнхэн анхаарч хиймээр байгаа юм. Яагаад ингэж хэлээд байгаа вэ гэхээр 1992 онд энэ шинэ Үндсэн хууль батлагдахдаа би ганцхан жишээ хэлэхэд. Тэр дагаж мөрдөх журмаа хуульд нь энэ Дархан, Эрдэнэт эд нарыг чинь бол одоо ингээд бид нар энэ дагаж мөрдөх хуулиараа хотын статусыг олгох юмаа гээд олголгүй тэрийг нь одоо аймаг болгоод, тэгээд одоо Дархан, Эрдэнэт ийм том хотуудын иргэдийн эрх ашиг одоо ямар хэмжээнд зөрчигдөж, өнөөдрийг хүрч байгаа билээ. Одоо ингээд нэг юм Үндсэн хуулийнхаа нэмэлт, өөрчлөлтийг энэ асуудлыг оруулах гээд байна шүү дээ.

Тэгэхээр ийм гашуун сургамж байгаа учраас энэ Үндсэн хуульд энэ бид нарын тавиад байгаа саналуудыг нэг бол тусгах хэрэгтэй, тусгах үнэхээр бололцоо байхгүй гээд та нар үзээд байгаа бол тэр дагаж гарах органик хуульдаа яг ингэж ингэж оруулна гэдэг энэ юмаа бүр хадмал энд нь бүр хадаад бид нарт тарааж өгөх хэрэгтэй байна. Би ийм саналыг хэлье.

**Т.Аюурсайхан:** Б.Бат-Эрдэнэ гишүүн зарчмын зөрүүтэй саналаа бас тайлбарлалаа. Ажлын хэсэг дээр бас анхаарна биз дээ. Энэ байгалийн баялаг, энэ төрийн өмч гэдэг бас одоогийн зохицуулалтыг нэлээн зөв зүйтэй байдлаар өөрчилье гээд ерөөсөө уулзалт болгон дээр хэлж байсан иргэд. Гишүүд тойрог дээрээ ажиллаад бас энэ саналыг бүлгийн хурал дээр хэлж байсан. Ажлын хэсэг дээр хэлж л байсан.

Тэгээд энэ 6.2-ыг байгалийн баялгийг ашиглах, зарцуулах талаар энэ одоо боловсруулсан одоогийн байдлаарх өөрчлөлтийг би бас түрүүн уншиж танилцуулсан. Эргээд бид одоо Төрийн байгуулалтын байнгын хороо болон чуулганы нэгдсэн хуралдаан дээр ямар байдлаар эцсийн байдлаар хянасныг нь боловсруулсныг нь эргээд хяналт тавих боломжтой. Энийгээ хянана. Одоогийн байдлаар яг хөндөөгүй заалт учраас санал хураах боломжгүй байна.

Ажлын хэсэг энэ дээр бас анхаараад заалтыг өөрчлөн найруулсан боловсруулалт дээрээ бас анхаарч ажиллаарай, Д.Лүндээжанцан даргаа.

Зарчмын зөрүүтэй саналаар санал хурааж дууслаа. Төслийг хоёр дахь хэлэлцүүлэгт оруулахыг дэмжье гэсэн томьёоллоор санал хураалт явуулна. Гишүүд саналаа өгнө үү.

Х.Баделхан, Нямаагийн Энхболд, Сүхбаатарын Батболд, Т.Аюурсайхан, Д.Лүндээжанцан, Бямбасүрэнгийн Энх-Амгалан, Жадамбын Энхбаяр, А.Ундраа, Бадмаанямбуугийн Бат-Эрдэнэ, Н.Оюундарь, Х.Нямбаатар.

Ингээд 11 гишүүн санал хураалтад оролцсоноос 11 гишүүн дэмжиж, татгалзсан гишүүн байхгүй, 100.0 хувийн саналаар дэмжигдлээ.

Байнгын хорооны санал, дүгнэлтийг Төрийн байгуулалтын байнгын хороонд та Д.Лүндээжанцан дарга танилцуулчих уу. Д.Лүндээжанцан гишүүн танилцуулна.

**Д.Лүндээжанцан:** Нямаагийн Энхболд дарга танилцуулчих. Төрийн байгуулалт.

**Т.Аюурсайхан:** За Нямаагийн Энхболд гишүүн танилцуулна. Байнгын хорооны энэ өдрийн хуралдаанаар Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай асуудлыг хэлэлцэж дууслаа.

Гишүүд болон ажлын хэсэгт баярлалаа.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ

Ц.АЛТАН-ОД

П.МЯДАГМАА

П.ОЮУНГЭРЭЛ

Д.УЯНГА

Д.ЦЭНДСҮРЭН

Д.ЭНЭБИШ /Гэрээт/

Б.БААСАНЖАВ /Гэрээт/

Б.УРАНЧИМЭГ /Гэрээт/